DECRETO 218/2005, do 22 de xullo, polo que se declara a urxente ocupación, para efectos de expropiación forzosa, polo Concello de Salvaterra de Miño, dos bens e dereitos necesarios para a realización das obras do proxecto de abastecemento e pluviais Marqués de Viana-avenida de Portugal.
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 04/08/2005

O Concello de Salvaterra de Miño, en sesión que tivo lugar o día vinte e oito de xullo de dous mil
catro, aprobou o proxecto de abastecemento e pluviais Marqués de Viana-avenida de Portugal e, na mesma sesión, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
Os bens nos que se concreta a declaración de urxente ocupación están determinados no expediente que se someteu a información pública.
Que o dito expediente tivo entrada na Consellaría de Xustiza, Interior e Administración Local e, solicitado informe á Dirección Xeral de Urbanismo da Consellaría de Política Territorial, Obras Públicas e Vivenda, este foi emitido favorablemente, facendo mención a adopción das condicións para a realización do citado proxecto.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que, segundo sinala o concello, é necesaria debido ao grave risco que representa pola escasa ou ningunha visibilidade para o tráfico rodado, co conseguinte perigo de accidentes, presentando ademais os terreos que se van expropiar un estado perigoso para as persoas, especialmente nenos e anciáns, perigo que desaparecería coa execución desta obra. Así mesmo, a urxencia da súa realización débese a que nos casos de incendios, accidentes ferroviarios, etc., na actualidade sería imposible a súa rápida evacuación aos hospitais e centros de saúde coa conseguinte perda de vidas humanas, evitándose igualmente coa realización da obra a vertedura constante de lixo e materiais perigosos.
A competencia para a declaración da urxente ocupación correspóndelle ao Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Xustiza, Interior e Administración Local e logo de deliberación do Consello da Xunta de Galicia, na súa reunión do día vinte e dous de xullo de dous mil cinco,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, polo Concello de Salvaterra de Miño, para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución das obras do proxecto de abastecemento e pluviais Marqués de Viana-avenida de Portugal, debendo, se é o caso, unha vez ocupados os terreos necesarios, obter as autorizacións que foran necesarias dos organismos competentes, con carácter previo ao inicio das obras.
Santiago de Compostela, vinte e dous de xullo de dous mil cinco.
Manuel Fraga Iribarne
Presidente
Jesús Carlos Palmou Lorenzo
Conselleiro de Xustiza, Interior e Administración
Local